b'\n_START_ARTICLE_\nLleis racials del feixisme itali\xc3\xa0\n_START_PARAGRAPH_\nLes lleis racials del feixisme itali\xc3\xa0 (itali\xc3\xa0: Leggi razziali) eren un conjunt de lleis promulgades pel r\xc3\xa8gim feixista entre el 1938 i el 1943 per aplicar la discriminaci\xc3\xb3 racial a It\xc3\xa0lia, principalment dirigida contra els jueus italians i els habitants natius de les col\xc3\xb2nies imperials.\n_START_SECTION_\nHist\xc3\xb2ria\n_START_PARAGRAPH_\nLa primera llei, i la m\xc3\xa9s important de les leggi razziali, fou el Regio Decreto 17 Novembre 1938 Nr. 1728. Restringia els drets civils dels jueus, prohibia els seus llibres i els exclo\xc3\xafa de c\xc3\xa0rrecs p\xc3\xbablics i educaci\xc3\xb3 superior. Altres lleis treien els actius que pertanyien a jueus, els restringien la capacitat de viatjar i finalment contemplava el seu confinament en un exili interior com a presos pol\xc3\xadtics._NEWLINE_La promulgaci\xc3\xb3 de les lleis racials fou precedida d\'una llarga campanya medi\xc3\xa0tica i de la publicaci\xc3\xb3 del "Manifest de la Ra\xc3\xa7a" a principis del 1938, un informe suposadament cient\xc3\xadfic redactat per cient\xc3\xadfics feixistes que afirmaven que els principis racials, entre els quals la superioritat dels europeus sobre la resta de races. La decisi\xc3\xb3 final sobre la llei es va prendre durant la trobada del Gran Consell del Feixisme, que va tenir lloc la nit entre el 6 i el 7 d\'octubre de 1938 a Roma, al Palazzo Venezia. No tots els feixistes van donar suport a la discriminaci\xc3\xb3: mentre que els pro-alemanys i antijueus Roberto Farinacci i Giovanni Preziosi van donar-hi suport, Italo Balbo s\'hi va oposar. Les lleis prohibien que els jueus ocupessin qualsevol posici\xc3\xb3 professional i prohibien les relacions sexuals i els casaments entre italians i jueus i africans._NEWLINE_El r\xc3\xa8gim feixista va publicitar una publicaci\xc3\xb3 titulada "Manifest dels Cient\xc3\xadfics Racials" on hi havia una barreja de racisme biol\xc3\xb2gic i hist\xc3\xb2ria; declarava que els italians pertanyien a una ra\xc3\xa7a \xc3\xa0ria, que els jueus no eren italians i que calia distingir entre europeus i no-europeus._NEWLINE_Despr\xc3\xa9s de la caiguda de Benito Mussolini el 25 de juliol de 1943, el govern de Pietro Badoglio va suprimir les lleis. Van seguir en vigor i m\xc3\xa9s severes als territoris on governava la Rep\xc3\xbablica Social Italiana fins al final de la guerra.\n_START_SECTION_\nImpopularitat\n_START_PARAGRAPH_\nFeixistes destacats com Dino Grandi i Italo Balbo van oposar-se a les lleis racials italianes, i eren poc populars entre la major part dels italians; els jueus eren una petita minoria al pa\xc3\xads i s\'havien integrat profundament en la societat i cultura italiana. La major part dels jueus d\'It\xc3\xa0lia eren antics jueus italians que practicaven el ritu itali\xc3\xa0 i que vivien a It\xc3\xa0lia des de l\'\xc3\xa8poca de l\'Antiga Roma; els sefardites provinents de pa\xc3\xafsos ib\xc3\xa8rics despr\xc3\xa9s de l\'expulsi\xc3\xb3 pel decret de l\'Alhambra durant la d\xc3\xa8cada de 1490; i una poblaci\xc3\xb3 d\'asquenazites m\xc3\xa9s petita que havia arribat a l\'edat mitjana i que s\'havia assimilat principalment a les comunitats del ritu itali\xc3\xa0 i sefardita. La major part d\'italians no eren especialment coneixedors del Judaisme, i la societat italiana no estava acostumada a l\'antisemitisme que havia estat relativament com\xc3\xba durant segles en pa\xc3\xafsos de parla germ\xc3\xa0nica i altres pa\xc3\xafsos de l\'Europa del Nord, Nord-oest i Est, on hi havia m\xc3\xa9s pres\xc3\xa8ncia jueva i vivien en grans comunitats des de feia temps._NEWLINE_Abans del 1938 no s\'havien promulgat lleis racials a la It\xc3\xa0lia feixista. Les lleis racials es van introduir alhora que el r\xc3\xa8gim s\'acostava a l\'Alemanya nazi i mesos abans que s\'acord\xc3\xa9s el Pacte d\'Acer, una alian\xc3\xa7a militar amb l\'Alemanya nazi. William Shirer a The Rise and Fall of the Third Reich suggereix que Mussolini va aprovar les lleis per plaure els aliats alemanys amb poder, m\xc3\xa9s que per satisfer un sentiment antisemita genu\xc3\xad entre el poble itali\xc3\xa0._NEWLINE_De fet, abans del 1938 i de l\'alian\xc3\xa7a del Pacte d\'Acer, Mussolini i altre feixistes italians notables havien criticat el nordicisme, el racisme cient\xc3\xadfic i l\'antisemitisme, especialment l\'antisemitisme i el racisme violents que hi havia al Tercer Reich. Molts seguidors inicials del feixisme itali\xc3\xa0, incloent-hi l\'escriptora i amant de Mussolini Margherita Sarfatti, eren jueus italians de classe mitjana o alta. El nordicisme i el racisme cient\xc3\xadfic sovint es consideraven incompatibles amb la filosofia feixista primerenca; el nordicisme inherentment subordinava els italians i els altres pobles mediterranis sota els alemanys i els nord-europeus a la seva proposta jer\xc3\xa0rquica racial, i els primers feixistes italians, incloent-hi Mussolini, veien la ra\xc3\xa7a com una invenci\xc3\xb3 cultural i pol\xc3\xadtica m\xc3\xa9s que una realitat biol\xc3\xb2gica._NEWLINE_El 1929, Mussolini va notar que els jueus italians eren una part demogr\xc3\xa0ficament petita per\xc3\xb2 culturalment integrals de la societat italiana des de l\'Antiga roma. La seva postura sobre els jueus italians era consistent amb el seu punt de vista mediterranista original, que suggeria que totes les cultures mediterr\xc3\xa0nies, incloent-hi la jueva, compartien un vincle com\xc3\xba. Argumentava que els jueus italians havien esdevingut veritables "italians" o natius despr\xc3\xa9s del llarg per\xc3\xadode residint a la pen\xc3\xadnsula. Tanmateix, l\'opini\xc3\xb3 de Mussolini sobre les races sovint era contradict\xc3\xb2ria i canviava quan calia, i a mesura que la It\xc3\xa0lia feixista se subordinava als interessos de l\'Alemanya nazi, Mussolini va comen\xc3\xa7ar a adoptar teories obertament racials prestades o basades en les pol\xc3\xadtiques racials alemanyes, que van portar a la promulgaci\xc3\xb3 de les lleis racials italianes antisemites. L\'historiador Federico Chabod va argumentar que la introducci\xc3\xb3 de lleis racials influenciades per nordicistes fou un factor important en el decreixement del suport p\xc3\xbablic de la It\xc3\xa0lia feixista, i molts italians veien les lleis racials com una imposici\xc3\xb3 o intrusi\xc3\xb3 evident dels valors de l\'Alemanya nazi a cultures italianes, i un signe que Mussolini i el poder del r\xc3\xa8gim feixista s\'enfonsaven sota la influ\xc3\xa8ncia alemanya.'